Worcester F 80 Distinctiones

117 Locus sunt quatuor

Locus. Sunt quatuor quibus anime nunc habitant, scilicet, infernus, purgatorium, paradisus, et iste mundus.

¶ In inferno sunt anime periclitati irremediabiliter. Vnde non valet ibi operatio, Exod. 15[:5]: *Descenderunt in profundum quasi lapis*.[[1]](#footnote-1) In paradiso sunt saluati eternaliter. Vnde non est ibi operacio necessaria, Psal. [123:7]: *Laqueus contritus est, et nos liberati sumus*.

¶ In purgatorio transierunt periculum et quod debent ibi soluunt. Vnde non est ibi actio meritoria sed passio satisfactoria. Sed in hoc mundo in periculo sumus quia per mala opera periclitamur, per bona saluamur. Vnde dictum est Abrahe, Gen. 13[:14]: *Leva oculos tuos* in directum *et vide a loco, in quo nunc es, ad*

/fol. 254ra/

*aquilonem* inferni ad *meridiem* paradisi, *ad orientem* gracie ad *occidentem* culpe.

¶ Mundus iste locus est locus peregrinacionis, tribulationis, et operacionis, atque temptationis. Vide ergo in mundo transitum peregrinacionis et paruipende quia non durat, Psal. [36:35]: *Vidi impium superexaltatum*.

¶ Exemplum de matrona que defleuit amissionem terrenorum non peccatorum. Ideo magis querenda foret mansura, Psal. [118:54]: *Cantabiles mihi erant iustificationes tue*.

¶ Secundo tormentum tribulationis et sustinencie. Sic ergo dictam aurum fornacem, Psal. [43:20]: *Humiliasti* me *in loco affliccionis*. Job 28[:1]: *Habet argentum venarum suarum principia, et auro*.

¶ Tercium periculum temptacionis et caue sicut exercitus inter hostes. Nos autem tres hostes habemus, etc. Josue 8[:9]: *Perrexerunt ad locum insidiarum*. Vnde beatus Antonius vidit mundum laqueis plenum, Gen. 19[:17]: *Noli respicere post tergum* et *in omni* loco.

¶ Quarto meritorum operacionis et instanter operare, sicut formica in estate, Sap. 12[:19]: *Bonæ spei fecisti* *filios*, *quoniam iudicans* *locum pœnitentiæ in peccatis*. Quamuis iste locus sit terribilis in ingressu, secundum illud Gen. 28[:17]: *Terribilis est locus iste.* Tamen tenendum vsque et ad mortem, sicut insecutus a canibus non dimittit baculum. Insecutus ab hostibus non dimittit arma, Eccle. 10[:4]: *Si spiritus potestatem habentis, ascenderit super te, locum tuum ne dimiseris*. Sed heu quia Job 24[:23]: *Dedit ei Deus locum penitentie, et ille abutitur eo in superbiam*.

1. lapis ] Lambeth, F 128 *corr*. lapidis F 80. [↑](#footnote-ref-1)